Solly Msimanga nuwe DA-leier in Gautengse wetgewerSolly Msimanga (Foto: http://da-gpl.co.za/) Die voormalige burgemeester van die Tshwane-metro in Pretoria, Solly Msimanga, is deur die Gautengse wetgewerkoukus van die DA tot DA-leier en dus leier van die amptelike opposisie in die wetgewer verkies in die plek van John Moodey. Moodey is steeds die Gautengse leier van die DA. Die DA het met 20 setels in die wetgewer van 73 nie sy doelwitte in die provinsie bereik nie, en in die proses met drie setels teruggesak, maar steeds by verre die grootste opposisieparty gebly. Die ANC het nou 37 setels en die gesamentlike opposisie 36. Daarvan het die DA 20 (drie minder as tevore), die EFF 11 (drie meer as tevore), die VF Plus drie (twee meer as tevore), die IVP een (onveranderd) en die ACDP een (een meer as tevore). Die ander posisies in die Gautengse koukusleierskap is ingeneem deur Mike Moriarty (hoofsweep), Makashule Gana (voorsitter van die koukus), en die vier swepe, naamlik Khume Ramulifho, Kate Lorimer, Fred Nel en Mervyn Cirota. In ’n mediaverklaring het die Gautengse DA gesê die ANC-meerderheid in Gauteng hang aan ’n draadjie en die opposisie moet alle kanse wat hulle voordoen uitbuit. “Die uitdagings wat die mense van Gauteng in die gesig staar sal altyd ons prioriteit wees, en die Gautengse DA-span sal oplossings en beleid najaag wat in mense se behoeftes voorsien. Werkgeleenthede en die ekonomie, die stryd teen korrupsie en beter basiese dienslewering is verskeie van daardie prioriteite, tesame met ander kwessies en beleidspunte in ons manifes, soos die stryd teen e-tol, en die verbetering van mediese dienste vir kwesbares. “Ons waardeer elkeen wat vir die DA gestem het. Ons sal aanhou om hoop te gee aan alle Gautengers,” sluit die verklaring af.